Ontslag van juffrou wat gr. R-kind klap, verwelkomIn die kort video wat wyd op sosiale media versprei word, wys dit hoe die leerder huil en neul terwyl die onderwyseres hom verwoed op die kop klap (Foto: Skermskoot uit video) Die onderwyseres van die Nchuncheko Primary School in Soshanguve, Pretoria-Noord, wat verlede week ŉ gr. R-leerder geklap het, is ontslaan. Dit volg nadat dié onderwyseres eers met onmiddellike inwerkingtreding geskors en toe dissiplinêr verhoor is. Maroela Media het vroeër berig ŉ herrie het op sosiale media uitgebreek nadat ŉ video aan die lig gekom het waarin dié onderwyseres ŉ gr. R-leerder geklap het. Die kort video wat wyd op sosiale media versprei word, wys hoe die leerder huil en kerm terwyl die onderwyseres hom verwoed op die kop klap. Steve Mabona, woordvoerder van die Gautengse departement van onderwys, sê die departement verwelkom die onderwyseres se ontslag. “Ons kan bevestig dat ŉ dissiplinêre proses Maandag plaasgevind het en dat die uitspraak die onmiddellike afdanking van die gr. R-praktisyn behels,” bevestig Mabona. Die uitslag van die tugverhoor is vandag (Dinsdag) aan die onderwyseres beteken. “Die departement staan ten volle agter die skool se besluit om die onderwyseres te ontslaan om sodoende ŉ sterk boodskap uit te stuur dat geweld nie as ŉ dissiplinêre maatreël gebruik mag word nie.”